Filgħodu kmieni, Laban bies is-subien u l-bniet tiegħu, berikhom u dar lura lejn artu. Ġakobb f'Kangħan Ġakobb kien sejjer għal triqtu meta ġew għal fuqu l-anġli ta' Alla. Xħin Ġakobb rahom qal: "Dan hu l-eżerċtu ta' Alla." U semma l-post: Maħanajm, kamp. Imbagħad Ġakobb bagħat qablu messaġġiera għand ħuh Għesaw, lejn l-art ta' Xegħir fl-inħawi ta' Edom. U ordnalhom u qalilhom: "Hekk tgħidulu lil sidi Għesaw: 'Dan jgħid il-qaddej tiegħek Ġakobb: Kont qiegħed ma' Laban u bqajt sa issa. Għandi baqar, ħmir, imrieħel, qaddejja, irġiel u nisa, u qiegħed nibgħat ngħarraf lil sidi biex insib ħniena f'għajnejk'." U l-messaġġiera reġgħu lura għand Ġakobb u qalulu: "Aħna morna għand ħuk Għesaw, u hu ġej jiltaqa' miegħek b'erba' mitt ruħ miegħu." Ġakobb beda jibża' u għamel f'qalbu. U qassam in-nies li kellu miegħu, l-imrieħel, il-baqar u l-iġmla f'żewġ kampijiet. Għax qal: "Jekk Għesaw jaħbat għal wieħed, għallanqas jeħlisha l-ieħor." U Ġakobb qal: "Alla ta' missieri Abraham, Alla ta' missieri Iżakk, int il-Mulej li għedtli: 'Erġa' lura lejn artek u lejn niesek, u jien nagħtik ir-risq.' Ma kinux jistħoqquli t-tjieba u l-fedeltà kollha tiegħek, li wrejt mal-qaddej tiegħek; jien qsamt dan il-Ġordan bil-ħatar tiegħi biss, imma issa sirt żewġ kampijiet. Eħlisni issa minn idejn Għesaw, għax qiegħed nibża' minnu, li ma jiġix u joqtol lili, 'l omm u 'l uliedha. Issa int għedtli: 'Jien nagħtik riżq kbir u nagħmel lil nislek bħar-ramel tal-baħar, li ma jingħaddx għall-kotra.' " U dak il-lejl għaddieh hemm. Imbagħad qabad minn dak li ġie f'idejh biex jagħtih rigal lil ħuh Għesaw: mitejn mogħża u għoxrin bodbod, mitejn nagħġa u għoxrin muntun, tletin ġemel ireddgħu bil-friegħ magħhom, tletin baqra u għoxrin barri, għoxrin ħmara u għaxart iħmir irġiel. U tahom f'idejn il-qaddejja tiegħu, merħla merħla, kull waħda għaliha u qalilhom: "Għaddu qabli u ħallu l-wisa' bejn merħla u oħra." U lill-ewwel wieħed ordnalu u qallu: "Meta jiltaqa' miegħek ħija Għesaw u jistaqsik u jgħidlek: 'Ta' min intom? Fejn sejrin? Ta' min huma dawn li hawn quddiemek?' int wieġbu: 'Tal-qaddej tiegħek Ġakobb, rigal mibgħut lil sidi Għesaw, u hu ġej warajna.' " U ordna wkoll lit-tieni wieħed, lit-tielet u lil dawk li kienu miexja wara l-imrieħel u qalilhom: "Hekk tgħidu l-istess kliem lil Għesaw meta tiltaqgħu miegħu. Tgħidulu: 'Ara, l-qaddej tiegħek Ġakobb ġej warajna.' " Għax qal: "Inrattablu wiċċu bir-rigal li sejjer qabli; ħalli mbagħad wara dan nara 'l wiċċu, għandu mnejn jerfagħli 'l wiċċi." U r-rigal għadda qablu; u hu għadda dak il-lejl fil-kamp. Ġakobb u l-anġlu ta' Alla U qam dak il-lejl stess, u qabad in-nisa tiegħu, u ż-żewġ qaddejja tiegħu, u l-ħdax uliedu, u qasam il-mogħdija tal-Ġabbok. Qabadhom u għaddiehom ix-xmara b'kulma kellu. Imbagħad Ġakobb baqa' waħdu, u ġie raġel u baqa' jissara miegħu sa ma beda jisbaħ. U meta ra li ma setax għalih, messlu l-għaksa ta' koxxtu, u l-għaksa ta' koxxt Ġakobb tfekket, hu u jissara miegħu. Imbagħad qallu: "Ħallini mmur, għax qiegħed jisbaħ." U Ġakobb wieġbu: "Ma nħallikx jekk ma tberiknix." U dan staqsieh: "Inti x'jismek?" "Ġakobb," wieġbu. U dak qallu: "Ma jkunx aktar jismek Ġakobb, iżda Iżrael , għax int issarajt ma' Alla u mal-bnedmin, u rbaħt." Staqsieh Ġakobb u qal: "Għidli x'jismek," u wieġbu: "Għaliex tistaqsini ismi?" U bierku hemmhekk. Għalhekk Ġakobb sejjaħ dak il-post Penuwel, għax qal: "Rajt lil Alla wiċċ imb wiċċ, u ħajti ħelsitha." U x-xemx kienet telgħet meta għadda minn Penuwel, izappap fuq koxxtu. Għalhekk sal-lum ulied Iżrael ma jiklux in-nerv tal-koxxa li hemm fl-għaksa tal-koxxa, għax Alla qabad lil Ġakobb mill-għerq tal-għaksa ta' koxxtu.